90 af de bedste skytter fra hele Norden har i denne weekend været samlet i Nørresundby til Nordisk Mesterskab i disciplinen nordisk trap. Sporten er en af fem kategorier indenfor lerdueskydning. Foruden Danmark, Norge og Sverige, som hvert år deltager, er også Island og Færøerne med i år. Landene stiller med deres bedste skytter i disciplinen, for det er ikke hvilken som helst turnering. - Det er suverænt det største event indenfor den her disciplin, konstaterer Bo Vammen Larsen, der er sportschef i Aalborg Flugtskydningsforening. Han er stolt af, at Aalborg-klubben kan lægge baner til mesterskabet. Af gode grunde er det ikke første gang, for det er nemlig Jyllands største bane og Danmarks næststørste. Kend dit kald I en runde nordisk trap skal man forsøge at skyde 25 lerduer fra fem forskellige pladser. Når man er klar, og våbnet er ladt, kalder man på duen, som bliver sendt af sted i en tilfældig retning - dog indenfor 45 grader. Selve kaldet, som fremkalder lerduen, er noget ganske særligt og lidt af en oplevelse, hvis du ikke har oplevet sporten før. - Det er nogle ret sjove kald, det er det. Man har nogle gange set, at skytten er en stor maskulin fyr, og så kommer kaldet, og det er sådan ret feminint – det er faktisk ret skægt, griner, Bo Vammen Larsen, der fortæller, at det også indenfor sporten er noget, der bliver talt om. Med besøg fra de andre nordiske lande bliver der lidt ekstra at lytte til, for kaldene er ret forskellige fra land til land. Hør nogle af de specielle kald i indslaget her: Ét land er storfavorit Aalborg Flugtskydningsforening har over 700 medlemmer - fire af dem er udtaget til landsholdene og dyster med ved det nordiske mesterskab. En af dem er Ivan Deroche, som har skudt i mere end 40 år. - Det er jo skidefedt, for det er årets højdepunkt det her. Det er det, vi kæmper for hele året – at komme på det landshold der, påpeger Ivan Deroche, der kommer fra Vester Hassing. Nordjyden er da også ganske tilfreds med danskernes præstationer inden finalerne, men han må dog erkende, at der ikke er de store chancer for guldmedaljer. - Jeg synes, vi klarer det rimelig godt, men nordmænd og svenskere er altså bedre. På trods af at Aalborg-klubben er relativt stor, er sporten ikke så stor i Danmark, det er den til gengæld i Norge. - Vi føler, at vi går ind med favoritstempel, men man ved jo aldrig. Vi er mange skytter i Norge, så vi har mange at tage af, erkender norske Knut Ivar Larsen, der er dobbelt skandinavisk mester og også dobbelt junior skandinavisk mester. Det er en sport, alle kan være med til, for det kræver hverken jagttegn eller våbentilladelse at komme i gang, hvis man følges med en træner. Det ses også denne weekend, hvor yngste mand er 15 år, mens de ældste deltagere er over 70. Selvom Danmark er underdogs, er der håb for fremtiden. - Vi må nok erkende, at de norske skytter er suverænt de bedste, men vi klør på i Danmark og udvikler os og håber, at vi kan være med til at dyste om guld i fremtiden, men der kommer nok til at gå et par år endnu, anerkender Bo Vammen Larsen. Danmark sluttede søndag aften mesterskabet af på en tredjeplads - helt som forventet - point-resultatet var dog forbedret fra sidste år. Ivan Deroche blev nummer fire ud af alle skytter sin række.

Referat:
Særligt ét nordisk land brillierer på skydebanen.